7.2.2023
SK
Úradný vestník Európskej únie
C 47/135 Streda 6. júla 2022
Obnovenie multilateralizmu zakotveného v základných hodnotách EÚ
1.
víta spoločné oznámenie Komisie a VP/PK Európskeho parlamentu a Rade o posilnení príspevku EÚ k multilateralizmu založenému na pravidlách; domnieva sa, že toto oznámenie veľmi priamo prispieva k úvahám o smerovaní zahraničnej politiky EÚ od jej dôležitého, ale všeobecnejšieho záväzku k účinnému multilateralizmu, ako sa vymedzuje v európskej bezpečnostnej stratégii z roku 2003, k realizácii potreby prepájať hodnotu a cieľ účinného multilateralizmu so zásadným pragmatizmom a potreby podporovať a chrániť záujmy a hodnoty EÚ, ako sa uvádza v globálnej stratégii pre zahraničnú a bezpečnostnú politiku EÚ z roku 2016, a ďalej tieto úvahy rozvíja; pripomína, že najlepšou stratégiou na obranu multilateralizmu je jeho prebudovanie tak, aby bol relevantnejší, odolnejší a účinnejší;
2.
podporuje vyhlásenie v spoločnom oznámení, že „bude môcť rýchlejšie a účinnejšie prijímať rozhodnutia, ak využije aj tie ustanovenia zmluvy, ktoré umožňujú konštruktívne zdržanie sa hlasovania a prijímanie rozhodnutí spoločnej zahraničnej a bezpečnostnej politiky hlasovaním kvalifikovanou väčšinou“; zdôrazňuje potrebu zakotviť hlasovanie kvalifikovanou väčšinou v otázkach zahraničnej politiky v budúcich zmenách zmlúv EÚ, čo by EÚ umožnilo stať sa účinnejším globálnym aktérom;
3. súhlasí s Komisiou a VP/PK, že je potrebné, aby EÚ bola asertívnejšia pri presadzovaní svojich záujmov a univerzálnych hodnôt, na ktorých je založená, a preto súhlasí s tým, že EÚ musí obhajovať a posilňovať tieto hodnoty, poriadok založený na pravidlách a multilateralizmus ako prostriedok na zabezpečenie rovnakých podmienok pre medzinárodné spoločenstvo, poskytnutie platformy pre inkluzívny politický dialóg, spoluprácu a konvergenciu a na dosiahnutie politických reakcií s podporou medzinárodného spoločenstva vo všeobecnosti, ktoré môžu skutočne viesť k výsledkom;
4. zdôrazňuje, že je mimoriadne dôležité, aby EÚ posilnila svoj súbor nástrojov vonkajšej činnosti a diplomacie vlastnými autonómnymi nástrojmi, zvýšila svoju schopnosť byť globálnym aktérom a vystupovať jednotne s cieľom lepšie brániť multilateralizmus, čo by malo zahŕňať aj vytvorenie európskej diplomatickej akadémie, ako to nedávno žiadal Európsky parlament; opakuje svoju výzvu na zaradenie „Nového európskeho Bauhausu“ ako nového nástroja do súboru nástrojov vonkajšej činnosti EÚ a ako užitočného nástroja kultúrnej a verejnej diplomacie, čo má zásadný význam z hľadiska podpory multilaterálneho poriadku založeného na hodnotách a posilnenia medzinárodných partnerstiev;
5. poukazuje na schopnosť EÚ vypracovať veľmi efektívne a inkluzívne regulačné normy pre svoj jednotný trh a domnieva sa, že EÚ by sa mala usilovať o podporu týchto noriem v rámci svojej vonkajšej činnosti ako paradigmy a príspevku k diskusii o účinných globálnych regulačných normách; pripomína článok 24 Zmluvy o Európskej únii (ďalej len „Zmluva o EÚ“), v ktorom sa uvádza, že „členské štáty aktívne a bezpodmienečne podporujú zahraničnú a bezpečnostnú politiku v duchu lojálnosti a vzájomnej solidarity“, a že „sa zdržia akéhokoľvek konania, ktoré je v rozpore so záujmami Únie alebo ktoré by mohlo znížiť účinnosť jej pôsobenia ako súdržnej sily v medzinárodných vzťahoch“; vyjadruje znepokojenie nad aktivitami niektorých členských štátov, ako je napríklad uskutočňovanie bilaterálnych diplomatických iniciatív s tretími krajinami, ktoré môžu byť v rozpore s ustanoveniami článku 24 Zmluvy o EÚ;
6. vyjadruje presvedčenie, že EÚ musí naďalej vystupovať ako spoľahlivý a kľúčový obhajca multilateralizmu vo svete a vyhýbať sa krokom, ktoré by tieto ciele oslabovali; konštatuje však, že EÚ musí reagovať na globálne sily, ako je zvýšená fragmentácia, využívanie obchodu ako zbrane a protekcionizmus, aby si zachovala svoje konkurenčné výhody.
7.
zastáva názor, že EÚ by mala využiť úsilie na nájdenie riešení globálnych problémov, ako je zmena klímy, alebo na podporu stability a mieru ako východiskového bodu pre rozvoj širších diplomatických vzťahov s tretími krajinami, s ktorými nie je vždy okamžite možné nadviazať dialóg a spoluprácu v iných oblastiach politiky;
8. vyzýva EÚ, aby sa stala asertívnejšou a strategickejšou pri riešení rastúcich globálnych hrozieb; zdôrazňuje, že v kontexte rýchlo sa meniacej geopolitickej situácie sa svet nachádza na križovatke a hrozí, že multilaterálne inštitúcie budú ovládnuté nedemokratickými režimami; vyzýva k silnému, na činnosti založenému záväzku chrániť demokraciu a základné práva na multilaterálnych fórach;